text: Nu stormer det i Syd - og Sønderjylland
  07 februar 2011 kl. 21.55
  Det kraftige blæsevejr er ved 23-tiden på vej ind over Syd- og Sønderjylland, og det sker med voldsomme vindstød.
  Ved Blåvand måltes vinden med 26 meter i sekundet ved 22-tiden, fortæller jv.dk. 
  Det svarer til storm - og det kraftige blæsevejr er nu vej ind over området, og det kan lokalt være med vindstød op på orkanstyrke, advarer DMI mandag aften.
  En lastbil blev blæst omkuld på den Ny Lillebæltsbro, der er spærret i vestlig retning.
  - Vinden står på tværs af broen, så vi opfordrer lastbiler og andre vindfølsomme køretøjer til at bruge den gamle bro og personbiler til at sætte farten ned på den nye, siger vagtchefen ved Fyns Politi til Ritzau.
  Ved 22.30-tiden blev Storebæltsbroen lukket på grund af kraftig blæst og er foreløbig lukket til kl. 3 i nat, oplyser Vejdirektoratet.
  
  Træer væltet
  Der var ved 22-tiden ikke meldt om alvorlige skader på grund af blæsten, men i det sydlige og sydøstlige Jylland samt på Fyn var flere træer væltet. Desuden havde blæsten revet et par gadelamper i Kolding løs.
  